CELEX: E2015P0007
Language: el
Date: 2015-02-16 00:00:00
Title: Προσφυγή που ασκήθηκε στις 16 Φεβρουαρίου 2015 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-7/15)

30.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/11
            
         Προσφυγή που ασκήθηκε στις 16 Φεβρουαρίου 2015 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση E-7/15)
   (2015/C 143/12)
   Στις 16 Φεβρουαρίου 2015, ασκήθηκε προσφυγή κατά του Βασιλείου της Νορβηγίας ενώπιον του Δικαστηρίου ΕΖΕΣ από την Εποπτεύουσα Αρχή της ΕΖΕΣ, εκπροσωπούμενη από τους Xavier Lewis, Auður Ýr Steinarsdóttir και Øyvind Bø, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, Rue Belliard 35, 1040 Βρυξέλλες, Βέλγιο.
   Η προσφεύγουσα ζητεί από το Δικαστήριο της ΕΖΕΣ:
   
               1.
            
            
               Να αναγνωρίσει ότι με
               
                           i)
                        
                        
                           την ποικιλότροπη υπέρβαση των οριακών τιμών διοξειδίου του θείου (SO2), σωματιδίων (ΑΣ10) και διοξειδίου του αζώτου (NO2) στον ατμοσφαιρικό αέρα κατά την περίοδο 2008 έως 2012 στις ζώνες NO1, NO3, NO4, NO5 και NO6 που αναφέρονται στα άρθρα 3 και 5 της οδηγίας 1999/30, πλέον άρθρο 13 της οδηγίας 2008/50· και
                        
                     
                           ii)
                        
                        
                           τη μη συμμόρφωση με την υποχρέωση για σχέδια για την ποιότητα του αέρα όπως ορίζεται στο άρθρο 8 παράγραφος 3 της οδηγίας 96/62/ΕΚ, πλέον άρθρο 23 της οδηγίας 2008/50 όσον αφορά τις ζώνες NO1, NO3, NO4 και NO5,
                        
                     η Νορβηγία παρέβη τις υποχρεώσεις που υπέχει σύμφωνα με την πράξη που αναφέρεται στο σημείο 14γ του παραρτήματος XX της συμφωνίας για τον Ευρωπαϊκό Οικονομικό Χώρο (οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη).
            
         
               2.
            
            
               Να διατάξει τη Νορβηγία να καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η οδηγία 1999/30/ΕΚ του Συμβουλίου σχετικά με τις οριακές τιμές διοξειδίου του θείου, διοξειδίου του αζώτου και οξειδίων του αζώτου, σωματιδίων και μολύβδου, στον αέρα του περιβάλλοντος, πλέον οδηγία 2008/50 του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη, επιβάλλει οριακές τιμές για ορισμένους ρύπους στον ατμοσφαιρικό αέρα για την αποφυγή, την πρόληψη και τη μείωση επιβλαβών επιπτώσεων στην ανθρώπινη υγεία και στο περιβάλλον συνολικά. Θεσπίζει επίσης διατάξεις για την εκτίμηση των ρύπων όπως και μέτρων για τη διατήρηση καλής ποιότητας του αέρα.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι η Νορβηγία παρέβη την υποχρέωσή της να διασφαλίσει ότι τα επίπεδα ορισμένων ρύπων στον ατμοσφαιρικό αέρα δεν υπερβαίνουν τις οριακές τιμές που καθορίζονται στη νομοθεσία του ΕΟΧ.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει επίσης ότι η Νορβηγία παρέβη την υποχρέωσή της να καταρτίσει κατάλληλα σχέδια για την ποιότητα του αέρα σε περιπτώσεις υπέρβασης των οριακών τιμών και του σχετικού περιθωρίου ανοχής
            
         
               —
            
            
               Η Εποπτεύουσα Αρχή της ΕΖΕΣ δηλώνει ότι η Νορβηγία δεν έχει αμφισβητήσει καμία από τις ελλείψεις που εντοπίστηκαν από την Αρχή στις απαντήσεις της στο έγγραφο οχλήσεως και την αιτιολογημένη γνώμη.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι η Νορβηγία, παραλείποντας να περιλάβει τις λεπτομέρειες των εγκριθέντων μέτρων ή σχεδίων και χρονοδιάγραμμα για την υλοποίησή τους, καθώς και εκτίμηση της βελτίωσης της ποιότητας του αέρα και εκτίμηση του χρόνου που απαιτείται για την επίτευξη των στόχων αυτών, παρέβη τις υποχρεώσεις της δυνάμει του άρθρου 8 παράγραφος 3 της οδηγίας 96/62, πλέον άρθρου 23 παράγραφος 1 της οδηγίας 2008/50.